P6_TA(2005)0059

Ειδικό δικαστήριο για τη Σιέρα Λεόνε: υπόθεση Charles Taylor

Ψήφισμα του Ευρωπαϊκού Κοινοβουλίου σχετικά με το Ειδικό Δικαστήριο για τη Σιέρα Λεόνε: υπόθεση Charles Taylor

Το Ευρωπαϊκό Κοινοβούλιο,

- έχοντας υπόψη το Ειδικό Δικαστήριο για τη Σιέρα Λεόνε, που ιδρύθηκε με συμφωνία μεταξύ του ΟΗΕ και της κυβέρνησης της Σιέρα Λεόνε κατά το ψήφισμα 1315 του Συμβουλίου Ασφαλείας των Ηνωμένων Εθνών, της 14ης Αυγούστου 2000, με σκοπό την προσαγωγή στη δικαιοσύνη των κατηγορουμένων για εγκλήματα πολέμου, εγκλήματα κατά της ανθρωπότητας και παραβιάσεις του διεθνούς δικαίου που έλαβαν χώρα στη Σιέρα Λεόνε,

- έχοντας υπόψη το διεθνές δίκαιο, ιδίως δε τις Συμβάσεις της Γενεύης και το Πρόσθετο Πρωτόκολλο ΙΙ σχετικά με τα εγκλήματα πολέμου,

- έχοντας υπόψη τη Γενική Συμφωνία Ειρήνης η οποία υπεγράφη στην Άκκρα της Γκάνας στις 18 Αυγούστου 2003, προκειμένου να τερματιστεί η εμφύλια ένοπλη σύρραξη της Λιβερίας που διήρκεσε πάνω από 14 χρόνια,

- έχοντας υπόψη τη Συμφωνία του Κοτονού μεταξύ των χωρών της ΕΚ και της ΑΚΕ, στις οποίες περιλαμβάνονται η Νιγηρία και η Λιβερία, καθώς επίσης και τη δέσμευση των συμβαλλομένων μερών της Συμφωνίας για ειρήνη, ασφάλεια και σταθερότητα, σεβασμό των ανθρωπίνων δικαιωμάτων, δημοκρατικές αρχές και κράτος δικαίου,

- έχοντας υπόψη το άρθρο 115, παράγραφος 5, του Κανονισμού του,

A. έχοντας υπόψη το γεγονός ότι ο Charles Taylor, πρώην πρόεδρος της Λιβερίας, ήταν επικεφαλής αυταρχικού καθεστώτος στην Λιβερία από το 1997 μέχρι την έναρξη του εμφυλίου πολέμου,

Β. έχοντας υπόψη ότι 14 χρόνια βίας και κακοδιοίκησης στη Λιβερία είχαν ως αποτέλεσμα ανυπολόγιστο ανθρώπινο πόνο, ιδίως αμάχων, καθώς και κατάφορες παραβιάσεις των ανθρωπίνων δικαιωμάτων, βίαιες μετακινήσεις πληθυσμών σε μαζική κλίμακα και πλήρη κατάρρευση των κοινωνικών και οικονομικών υποδομών,

Γ. έχοντας υπόψη ότι η σύγκρουση στη Λιβερία συνεισέφερε επίσης στη σοβαρή αποσταθεροποίηση ολόκληρης της περιοχής της Δυτικής Αφρικής, δημιουργώντας ανθρωπιστική κρίση τραγικών διαστάσεων,

Δ. έχοντας υπόψη ότι, στις 7 Μαρτίου 2003, ο Εισαγγελέας του Ειδικού Δικαστηρίου για τη Σιέρα Λεόνε απήγγειλε εναντίον του Charles Taylor 17 κατηγορίες για εγκλήματα κατά της ανθρωπότητας και εγκλήματα πολέμου, συμπεριλαμβανομένων φόνων, ακρωτηριασμών, βιασμών, σεξουαλικής δουλείας και στρατολόγησης παιδιών στρατιωτών,

Ε. έχοντας υπόψη ότι ο Charles Taylor εξακολουθεί να παραμένει ελεύθερος στη Νιγηρία, επικαλούμενος ασυλία αρχηγού κράτους, παρά το γεγονός ότι στις 31 Μαΐου 2004 το Τμήμα Εφέσεων του Ειδικού Δικαστηρίου για τη Σιέρα Λεόνε απέρριψε τον ισχυρισμό του ότι δικαιούται ασυλία δίωξης,

ΣΤ. έχοντας υπόψη ότι η κυβέρνηση της Νιγηρίας έπαιξε αποφασιστικό ρόλο στην προσπάθεια να τερματιστεί ο εμφύλιος πόλεμος στη Λιβερία·έχοντας επίσης υπόψη ότι η κυβέρνηση της Νιγηρίας προσέφερε ασυλία στον Charles Taylor στις 6 Ιουλίου 2003, την οποία αυτός αποδέχτηκε,

Ζ. έχοντας υπόψη ότι, τον Οκτώβριο του 2003, το Συμβούλιο Ασφαλείας των Ηνωμένων Εθνών εξέφρασε την ανησυχία του για τις συνεχιζόμενες προσπάθειες του Charles Taylor, από την εξορία, να αποσταθεροποιήσει την Λιβερία και τη Δυτική Αφρική, παραβιάζοντας κατ' αυτόν τον τρόπο την προηγούμενη συμφωνία με τη Νιγηρία, βάσει της οποίας του χορηγήθηκε άσυλο, και σύμφωνα με την οποία ανέλαβε ο ίδιος τη δέσμευση να απόσχει από κάθε ανάμιξη στην πολιτική ζωή της Λιβερίας,

Η. έχοντας υπόψη ότι, τον Αύγουστο του 2004, το Συμβούλιο Ασφαλείας των Ηνωμένων Εθνών επέβαλε ταξιδιωτική απαγόρευση σε εν ενεργεία λιβεριανούς αξιωματούχους διότι, σύμφωνα με πληροφορίες, μετέφεραν μηνύματα και εντολές εκ μέρους του Charles Taylor από τη Νιγηρία,

Θ. έχοντας υπόψη ότι, το Σεπτέμβριο του 2004, ο Ειδικός Εκπρόσωπος του Γενικού Γραμματέα των Ηνωμένων Εθνών κατέθεσε ενώπιον του Συμβουλίου Ασφαλείας των Ηνωμένων Εθνών ότι "το φάντασμα του Charles Taylor εξακολουθεί να πλανάται πάνω από τη Λιβερία και μόνο η προσαγωγή του ενώπιον του Ειδικού Δικαστηρίου για τη Σιέρα Λεόνε θα πείσει τους απλούς λιβεριανούς πολίτες ότι η ειρηνευτική διαδικασία μπορεί να διαρκέσει",

Ι. έχοντας υπόψη ότι, επιπροσθέτως των συνεισφορών που μεμονωμένα κράτη μέλη της ΕΕ κατέβαλαν για τη δημιουργία και τη λειτουργία του Ειδικού Δικαστηρίου για τη Σιέρα Λεόνε, συνεισφορές οι οποίες ξεπέρασαν τα 30 εκατομμύρια δολάρια, η Ευρωπαϊκή Ένωση έχει επίσης ενισχύσει το Ειδικό Δικαστήριο για τη Σιέρα Λεόνε με το ποσό των 800000 ευρώ,

ΙΑ. έχοντας υπόψη ότι, επί του παρόντος, έχουν προγραμματιστεί εκλογές στη Λιβερία για τον Οκτώβριο 2005, το αποτέλεσμα των οποίων ενδέχεται να καθοριστεί περισσότερο από το φόβο της επιστροφής του Charles Taylor παρά από την ελπίδα και την εμπιστοσύνη στο μέλλον,

ΙΒ. έχοντας υπόψη ότι δεν είναι δυνατόν να διαχωριστούν οι χώρες της Ένωσης του Ποταμού Mano, δηλαδή η Λιβερία, η Σιέρα Λεόνε και η Γουινέα, όσον αφορά την ειρήνη και τη σταθερότητα, διότι, όπως έχει αποδειχθεί, η απειλή εναντίον μιας χώρας υπονομεύει τις πιθανότητες θετικών εξελίξεων σε όλες,

ΙΓ. έχοντας υπόψη ότι ο Charles Taylor παραμένει απειλή εναντίον της διεθνούς ειρήνης και της ασφάλειας και ότι εξακολουθεί να υπονομεύει τις ευρωπαϊκές προσπάθειες για ενίσχυση διαρκούς ειρήνης και ανάπτυξης στην περιοχή της Δυτικής Αφρικής,

ΙΔ. εκτιμώντας ότι η ατιμωρησία του Taylor αποτελεί πρόκληση εναντίον του διεθνούς δικαίου και προσβολή στη μνήμη των αναρίθμητων θυμάτων του, ενώ υπονομεύει τις προσπάθειες για μια διαρκή ειρήνη στην περιοχή βασισμένη στο κράτος δικαίου,

ΙΕ. έχοντας υπόψη ότι η απονομή δικαιοσύνης με την προσαγωγή του Charles Taylor στο Ειδικό Δικαστήριο της Σιέρα Λεόνε και τη δίκαιη δίκη του αποτελεί υποχρέωση έναντι του λαού της Σιέρα Λεόνε,

ΙΣΤ. έχοντας υπόψη ότι αποτελεί σαφή επιταγή του διεθνούς δικαίου ότι οι εγκληματίες πολέμου μπορούν να προσαχθούν σε δίκη ανά πάσα στιγμή και ότι τα κράτη υποχρεούνται να εκδίδουν υπόπτους για εγκλήματα πολέμου,

ΙΖ. έχοντας υπόψη ότι, σύμφωνα με το υπόμνημα της εκτελεστικής επιτροπής της Ύπατης Αρμοστείας του ΟΗΕ για τους Πρόσφυγες, σχετικά με τις ρήτρες έκδοσης των Συμβάσεων της Γενεύης, ορίζεται σαφώς ότι, εάν η προστασία που παρέχεται βάσει του δικαίου περί προσφύγων επιτρέπει την παροχή προστασίας σε αυτουργούς σοβαρών αδικημάτων, τότε η πρακτική της διεθνούς προστασίας αντιβαίνει ευθέως στο εθνικό και διεθνές δίκαιο και αναιρεί τον ανθρωπιστικό και ειρηνικό χαρακτήρα της έννοιας του ασύλου,

ΙΗ. έχοντας υπόψη ότι η Νιγηρία έχει κυρώσει τη Δήλωση για τους Πρόσφυγες των Ηνωμένων Εθνών σύμφωνα με την οποία δεν μπορεί να χορηγηθεί καθεστώς πρόσφυγα σε εγκληματίες πολέμου,

1. καλεί την κυβέρνηση της Νιγηρίας να εξακολουθήσει να ενεργεί υπέρ της ειρηνευτικής διαδικασίας στη Λιβερία και του κράτους δικαίου, και να παραδώσει τον Charles Ghankay Taylor στη δικαιοδοσία του Ειδικού Δικαστηρίου για τη Σιέρα Λεόνε·

2. καλεί το Συμβούλιο Ασφαλείας των Ηνωμένων Εθνών να εξετάσει αυτό το θέμα ως άκρως επείγον·

3. καλεί τα Ηνωμένα Έθνη, την Ευρωπαϊκή Ένωση και τα κράτη μέλη της να εργαστούν για να ασκηθεί διεθνής πίεση προκειμένου να επιτευχθεί η έκδοση του Charles Taylor·

4. χαιρετίζει την απόφαση της προσωρινής κυβέρνησης της Λιβερίας να δεσμεύσει τα περιουσιακά στοιχεία του πρώην προέδρου Charles Taylor και των συνεργατών του·

5. καλεί την ΕΕ να εξακολουθήσει να στηρίζει τη Συμφωνία Ειρήνης του 2003 μεταξύ των τριών αντιμαχόμενων παρατάξεων της Λιβερίας, καθώς επίσης και τις προσεχείς προεδρικές και κοινοβουλευτικές εκλογές που έχουν προγραμματιστεί για τον Οκτώβριο 2005·

6. ζητεί από όλα τα κράτη της περιοχής να απόσχουν από κάθε ενέργεια που θα μπορούσε να συνεισφέρει στην αποσταθεροποίησητων γειτονικών χωρών·

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις των κρατών μελών της ΕΕ, στον Εισαγγελέα του Ειδικού Δικαστηρίου για τη Σιέρα Λεόνε, στους συμπροέδρους της Κοινοβουλευτικής Συνέλευσης Ίσης Εκπροσώπησης ΑΚΕ-ΕΕ, στην Αφρικανική Ένωση, στο Γενικό Γραμματέα των Ηνωμένων Εθνών, στο Γενικό Γραμματέα της Οικονομικής Κοινότητας των Κρατών της Δυτικής Αφρικής και στις κυβερνήσεις της Λιβερίας και της Νιγηρίας.

--------------------------------------------------